**IZVJEŠTAJ SA JAVNE RASPRAVE POVODOM**

**NACRTA OPERATIVNOG DOKUMENTA ZA SPRJEČAVANJE KORUPCIJE U OBLASTIMA OD POSEBNOG RIZIKA**

Imajući u vidu sve zahtjevnije obaveze iz pregovaračkog procesa Crne Gore sa Evropskom unijom, kao i potrebu da se ne zaostaje sa reformama u oblasti sprječavanja korupcije, a uzimajući u obzir činjenicu da je važenje Strategije za borbu protiv korupcije i organizovanog kriminala (2010-2014), kao i njenih pratećih akcionih planova (2010-2012 i 2013-2014), isteklo krajem 2014. godine, bilo je potrebno donijeti dokument kojim bi se nastavilo praćenje aktivnosti u oblastima od posebnog rizika koje su bile obuhvaćene navedenom Strategijom i pratećim akcionim planovima. Revidiranjem i adaptacijom Akcionog plana za pregovaračko poglavlje 23 – Pravosuđe i temeljna prava (u daljem tekstu: AP23), u okviru oblasti koja se odnosi na sprječavanje korupcije, mjera 2.1.7 predviđeno je donošenje Operativnog dokumenta za sprječavanje korupcije u oblastima od posebnog rizika za sva ona značajna pitanja koja nisu obuhvaćena AP23.

U cilju izrade Operativnog dokumenta Ministarstvo pravde obrazovalo je Radnu grupu koju, osim predstavnika Ministarstva, čine predstavnici Ministarstva održivog razvoja i turizma, Ministarstva ekonomije, Ministarstva zdravlja, Ministarstva prosvjete, Ministarstva unutrašnjih poslova, Uprave policije, Uprave za javne nabavke, i Agencije za sprječavanje korupcije.

Radna grupa pripremila je Nacrt operativnog dokumenta, koji je dat na javnu raspravu 8. marta 2016. godine, objavljivanjem javnog poziva za učešće u javnoj raspravi na internet stranici Ministarstva pravde i na portalu e-uprave. Uz javni poziv, objavljen je i Program javne rasprave, tekst Nacrta operativnog dokumenta za sprječavanje korupcije u oblastima od posebnog rizika i kontakt podaci za dostavljanje primjedbi i sugestija. Javna rasprava koja je trajala 40 dana od dana objavljivanja javnog poziva zaključena je 18. aprila 2016. godine i odvijala se u skladu sa predviđenim Programom javne rasprave.

Tokom javne rasprave obavljane su konsultacije sa članovima radne grupe na način što su se razmjenjivala mišljenja na određena rješenja i razmatrale dostavljene primjedbe i sugestije. Javnu raspravu je sprovelo Ministarstvo pravde uz tehničku podršku Kancelarije UNDP-a u Podgorici.

U okviru javne rasprave, 23. marta 2016. godine u Podgorici, održan je sastanak Radne grupe za izradu Operativnog dokumenta sa predstavnicima civilnog sektora, i to: CEMI, MANS, CRNVO, CGO i Institut alternativa.

Takođe, u okviru javne rasprave, 7. aprila 2016. godine, organizovan je okrugli sto u Podgorici na kojem su prisustvovali članovi Radne grupe i zainteresovana javnost.

Okrugli sto otvorila je generalna direktorka za pravosuđe, gospođa Marijana Laković Drašković koja je pozdravila prisutne učesnike okruglog stola. Gospođa Laković Drašković kazala je da Operativni dokument u potpunosti prati metodologiju i strukturu izrade AP23, pa će se i izvještavanje po ovom dokumentu vršiti u istom intervalu kao izvještavanje po AP23, i to od strane Radne grupe za pripremu i vođenje pregovora o pristupanju Crne Gore Evropskoj uniji za oblast pravne tekovine Evropske unije koja se odnosi na pregovaračko poglavlje 23 - Pravosuđe i temeljna prava. Ideja praćenja metodologije i strukture AP23 pri izradi navedenog dokumenta došla je od kolega iz Evropske komisije, prvenstveno zbog potrebe ujednačavanja metodološkog pristupa u izradi i praćenju dokumenata koji su od značaja za pregovarački proces sa Evropskom unijom. Imajući u vidu činjenicu da su oblasti od posebnog rizika obuhvaćene i AP23, Operativni dokument predstavljaće Aneks Akcionog plana.

Gospođa Laković Drašković je napomenula da su kao polazna osnova za izradu Operativnog dokumenta uzeti u obzir mnogi relevantni dokumenti, i to: Informacija o stepenu realizacije mjera iz akcionih planova za sprovođenje Strategije za borbu protiv korupcije i organizovanog kriminala (2010 – 2014) iz aprila 2015. godine i Izvještaj o stepenu realizacije nerealizovanih i djelimično realizovanih mjera i aktivnosti iz Strategije za borbu protiv korupcije i organizovanog kriminala (2010-2014) koji je usvojen u januaru 2016. godine, zatim, adaptirani AP23 od februara 2015. godine, kao i Analiza izvršenja mjera iz strateških antikorupcijskih planova za oblasti od posebnog rizika hrvatskog eksperta iz marta 2015. godine. U vezi sa tim, Operativni dokument sadrži mjere koje su označene kao nerealizovane ili djelimično realizovane u Akcionom planu za praćenje Strategije za borbu protiv korupcije i organizovanog kriminala, ali i nove mjere koje su definisane od strane predstavnika nadležnih institucija. Takođe, vodilo se računa da se nove mjere razlikuju od onih koje su predviđene u AP23, kako bi se izbjeglo njihovo dupliranje, tačnije, kako bi oblasti od posebnog rizika bile detaljnije razrađene i praćene kroz nove aktivnosti.

Operativni dokument obuhvata sedam oblasti koje su prepoznate kao posebno osjetljive oblasti i u kojima evidentno postoji povećan rizik od korupcije. Oblasti od posebnog rizika bile su definisane Strategijom za borbu protiv korupcije i organizovanog kriminala od strane članova Radne grupe koji su radili na Strategiji, zbog čega su upravo te oblasti ušle u sastavni dio ovog dokumenta. U pitanju su sljedeće oblasti: Javne nabavke, Privatizacija, Urbanizam, Obrazovanje, Zdravstvo, Lokalna samouprava i Policija. Gospođa Laković Drašković, osvrnula se i na strukturu svih pojedinačnih oblasti.

**PRIMJEDBE I SUGESTIJE NA NACRT OPERATIVNOG DOKUMENTA ZA SPRJEČAVANJE KORUPCIJE U OBLASTIMA OD POSEBNOG RIZIKA**

Na Nacrt operativnog dokumenta za sprječavanje korupcije u oblastima od posebnog rizika komentare, predloge i sugestije su dostavili: NVO Centar za građansko obrazovanje, NVO Centar za razvoj nevladinih organizacija, NVO Centar za monitoring, Uprava za inspekcijske poslova, Državna komisija za kontrolu postupka javnih nabavke, Kancelarija za borbu protiv korupcije iz Budve, Zajednica opština Crne Gore, Ministarstvo zdravlja, Ministarstvo ekonomije, NVO MANS i Skupština Crne Gore[[1]](#footnote-1). Navedeni komentari grupisani su u **9 oblasti** i to:

**I. GENERALNI KOMENTARI**

Generalne komentare na Nacrt operativnog dokumenta za sprječavanje korupcije u oblastima od posebnog rizika, komentare su dostavili **NVO Centar za građansko obrazovanje i NVO Centar za razvoj nevladinih organizacija.**

**NVO Centar za građansko obrazovanje** dostavila je generalne komentare na Nacrt Operativnog dokumenta koji se odnose na sastav radne grupe koja je izradila ovaj dokument i kvalitet samog dokumenta. NVO Centar za građansko obrazovanje je istakla da je nejasno je zašto u Radnoj grupi za izradu Operativnog dokumenta nije bilo predstavnika civilnog društva, kao i zašto nijedan član RG za 23 iz reda relevantnih NVO nije bio uključen, s obzirom da je ovaj Operativni dokument Aneks AP 23. CGO je istakao i da je pozitivno što se, iako u kasnoj fazi, ušlo u proces određenih konsultacija sa civilnim društvom. CGO je između ostalog istakao i da u Operativnom dokumentu nedostaje cio niz mjera koje detaljno razrađuju primjenu zakona i povećanje kapaciteta nadležnih državnih organa uz precizno definisanu odgovornost. CGO preporučuje da se pažljivo pristupi temeljnom unaprijeđenju ovog dokumenta i da se uzmu u obzir Izvještaj Evropske komisije za 2015. godinu i Rezolucija Evropskog parlamenta iz 2016. godine, s obzirom da isti takođe tretiraju prepoznate oblasti od posebnog rizika.

**Odgovor obrađivača:** Navedeni komentari će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**NVO Centar za razvoj nevladinih organizacija** je ukazala da,osim izostanka faze konsultovanja, u početnoj fazi pripreme dokumenta, nije ispoštovana ni Uredba o načinu u postupku ostvarivanja saradnje organa državne uprave i nevladinih organizacija, koja u skladu sa članom 8 omogućava učešće predstavnika nevladinih organizacija u radnim grupama i drugim tijelima koja obrazuju organi državne uprave, prilikom izrade i donošenja akata iz godišnjeg programa rada (strategija i analiza stanja u određenoj oblasti, nacrta i predloga zakona, drugih propisa i podzakonskih akata kojima se uređuje način ostvarivanja sloboda i prava građana). Iz ove NVO su naglasili da treba imati u vidu da je AP za 2013-2014 godinu, mjera 142 (Unaprijediti saradnju građana i organa lokalne samouprave u oblasti borbe protiv korupcije), imala za cilj “Stvaranje uslova i podsticanje civilnog i privatnog sektora da se uključe u borbu protiv korupcije na lokalnom nivou”. U izvještaju o sprovođenju AP za borbu protiv korupcije je navedeno je da je djelimično realizovana, odnosno da je “održano je nekoliko zajedničkih sastanaka”.

**Odgovor obrađivača:** Navedeni komentari će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**NVO Centar za razvoj nevladinih organizacija** takođe je ukazala da je u uvodnom dijelu u kojem se navode oblasti na koje je fokusiran akcioni plan u oblasti lokalne samouprave, kao oblast prepoznato i unapređenje saradnje civilnog i privatnog sektora sa JLS za uključivanje u borbu protiv korupcije na lokalnom nivou,doku samom akcionom planu ne postoji niti jedna mjera ili aktivnost koja tretira ovu materiju.

**Odgovor obrađivača:** Uvodni dio će biti dorađen u skladu sa datim sugestijama.

**II. OBLAST JAVNIH NABAVKI**

Na mjere iz oblasti Javne nabavke, komentare su dostavili **NVO Centar za građansko obrazovanje, NVO Centar za monitoring, Uprava za inspekcijske poslova, Državna komisija za kontrolu postupka javnih nabavke, Kancelarija za borbu protiv korupcije iz Budve i NVO MANS.**

**NVO Centar za građansko obrazovanje** predložila je dodavanje nove mjere: “Sprovoditi redovne kontrole regularnostisvih javnih nabavki u svim ustanovama koje se bave obrazovanjem i vaspitanjem učenikai studenata, a naročito javnih nabavki hrane i svih prehrambenih proizvoda ustudentskim i đačkim menzama” sa definisanim indikatorima i propisanim nadležnim organima.

**Odgovor obrađivača:** Nakon analize predloga od strane obrađivača, konstatovano je da predložena mjera nije utemeljena. U Zakonu o javnim nabavkama uređena je obaveza kontrole postupaka javnih nabavki za sve obveznike primjene zakona, od strane Uprave za inspekcijske poslove (čl. 147 i 148) i uređena je prekršajna odgovornost (član 149).

**NVO Centar za monitoring** predložila je Izmjene Zakona o javnim nabavkama u cilju zaštite od korupcije kroz dodavanje nove mjere posle mjere 1. Osim toga, predložili su i dodavanje nove mjere 2, umjesto postojeće, koja bi glasila “Uspostaviti efikasan sistem kontrole postupka javnih nabavke”, kao i dodavanje nove mjere posle mjere 5: “Uspostavljen transparentan sistem sprovođenja pregovaračkog postupka kao posebno rizičnog za nastanak korupcije”. Za predložene mjere definisani su indikatori, rokovi, sredstva i nadležni organi. Predloženo je dodavanje Agencije za sprječavanje korupcije kao jednog od nadležnih organa za realizaciju mjere 3.

**Odgovor obrađivača:** Nakon analize predloga dostavljenih od strane Centra za monitoring nije prihvaćeno uvođenje novih mjera koje se odnose izmjene izmjene Zakona o javnim nabavkama, uspostavljanje efikasnog sistema kontrole postupka javnih nabavki i transparentnog sistema sprovođenja pregovaračkog postupka kao posebno rizičnog za nastanak korupcije, iz razloga što je: Programom pristupanja Crne Gore predviđeno donošenje novog Zakona o javnim nabavkama za II kvartal 2017. godine u cilju dalje harmonizacije sa EU direktivama iz 2014. godine; “Strategijom razvoja sistema javnih nabavki u Crnoj Gori za period 2016 – 2020. godine” i pratećim Akcionim planom, kroz mjeru 30 predviđeno je dalje jačanje i unapređenje institucije nadležne za inspekcijske poslove i nadzor u oblasti javnih nabavki kako bi to tijelo moglo na adekvatan način da vrši kontrolu postupaka javnih nabavki, dok je Zakon o javnim nabavkama u članu 148 uredio predmet nadzora inspektora za javne nabavke, među kojima je i nadzor za zaključivanje i realizaciju ugovora o javnim nabavkama; Uprava za javne nabvke u svom godišnjem Izvještaju o ugovorenim javnim nabavkama koji zaključno sa 31. majem dostavlja Vladi i javno objavljuje na intrnet stranici ovaj izvještaj koji obuhvata informacije predviđene predlogom mjere, nakon sprovedenog postupka naručioc objavljuje odluku o izboru najpovoljnije ponude i ugovor na portalu javnih naavki i time je načelo transparetnosti ovog postupka zadovoljeno. Agencija za sprječavanje korupcije ne može biti nosilac mjere pod brojem 3 a shodno gore nevedenim razlozima.

**Uprava za inspekcijske poslove** dala je komentar u odnosu na mjeru 4 da se unaprijeđenje kapaciteta odnosi na i na taj organ. S tim u vezi predlažu da se u indikator rezultata doda zapošljavanje i 5 inspektora za javne nabavke (2016-2018). Kod iste mjere predloženo je, da se kao nadležni organi za sprovođenje, dodaju Uprava za za inspekcijeske poslove i Ministarstvo finansija. Umjesto postojeće mjere 5 predložili su Izmjene Zakona o javnim nabavkama.

**Odgovor obrađivača:** Nakon analize predloga od strane obrađivača, predlozi nisu prihvaćeni iz razloga što je Strategijom za razvoj sitema javnih nabavki za period 2016-2020, pratećim Akcionim planom, kao i Programom pristupanja Crne Gore predviđeno jačanje administrativnih kapaciteta Uprave za inspekcijeske poslova, a Programom pristupanja Crne Gore predviđeno donošenje novog Zakona o javnim nabavkama za II kvartal 2017. godine u cilju dalje harmonizacije sa EU direktivama iz 2014. godine.

**Državna komisija za kontrolu postupka javnih nabavki** predložila je izmjenu mjere 4 na način da se unaprijeđenje kapaciteta odnosi na Upravu za inspekcijske poslova, koja bi zajedno za Ministarstvom finansija bila dodata kao organ nadležan za realizaciju mjere. Državna komisija za kontrolu postupka javnih nabavke predložila je i izmjene u dijelu rokova, budžeta i indikatora rezultata. Predložena izmjena ima za cilj unaprijeđenje kapaciteta Komisije, ne samo na nivou stručne službe, več i kroz povećanje broja njenih članova. Navedeni predlog biće predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika. Navedeni predlozi će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**Odgovor obrađivača:** Predlog se ne prihvata.Programom pristupanja Crne Gore Evropskoj uniji 2016-2018. godine, koji je usvojila Vlada u januru 2016. godine, planirano je jačanje administartivnih kapaciteta tj. neophodni kadar za sprovođenje pravne tekovine u skladu sa Zakonom o javnim nabavkama u ključnim institucijama sistema javnih nabavki u CG (UJN, DKZKPJN i UIP) dok jeZakonom o javnim nabavkama u članu 138 uređen je broj članova Komisije.

**Kancelarija za borbu protiv korupcije iz Budve** predložila je dopunu mjere 5, dodavanjem nove aktivnosti koja glasi: “Onemogućiti izradu namjenskih tendera za poznate ponuđače”.

**Odgovor obrađivača:** Predlog mjere se ne prihvata, iz raloga što je Zakon o javnim nabavkama antikoruptivni zakon koji počiva na načelima obezbeđenja konkurencije, ravnopravnosti i transparentnosti postupaka javnih nabavki, kao i na antikorupcijskom pravilu i sprječavanje sukoda interesa čl.15, 16 i 17.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti efektivnost Inspekcije za javne nabavke kroz formiranje posebnih sektora unutar Inspekcije koji će biti usko specijalizovani za kontrolu postupaka javnih nabavki velikih infrastrukturnih projekata, nabavki ljekova i medicinskog materijala i električne energije”.

**Odgovor obrađivača:** Predlog mjere se ne prihvata. Programom pristupanja Crne Gore je predviđeno jačanje administrativnih kapaciteta Uprave za inspekcijske poslove. Inspektor za javne nabavke, poslove inspekcijskog nadzora vrši u skladu sa Zakonom o javnim nabavkama i Zakonom o inspekcijskom nadzoru. Navedeni zakoni uredili su mogućnost angažovanja stručnih lica/vještraka radi pribavljanja stručnog mišljena u postupku kontrole.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Definisati jasnije i preciznije kriterijume za davanje saglasnosti za pregovarački postupak, kako bi se smanjila upotreba ove metode javnih nabavki u korist otvorenog postupka”.

**Odgovor obrađivača:** Predlog mjere se ne prihvata. Zakon o javnim nabavkama jasno je uredio u kojim slučajevima se može sprovesti pregovarački postupak bez predhodnog objavljivanja poziva za javno nadmetanje i koje uslove mora da ispuni naručilac da bi pribaovio predhodnu saglasnost Uprave za javne nabavke za spovođenje ovog postupka ( čl. 25 i 31).

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti kontrolu sistema javnih nabavki metodom neposrednih sporazuma; Donijeti pravilnike od strane svih obveznika primjene Zakona o javnim nabavkama o obaveznom zaključenju ugovora neposrednim sporazumom koji su vrijednosti preko 1.000 eura i objava pravilnika na sajtu konternog obveznika primjene Zakona o javnim nabavkama”.

**Odgovor obrađivača:** Predlog mjere se ne prihvata, jer je ova mjera realizovana i uključena u Zakon o javnim nabavkama u članu 30. Obveznici primjene Zakona o javnim nabavkama sačinjavaju internu proceduru o sprovođenju ovog postupka i istu, u skladu sa Zakonom o javnim nabavkama, objavljuju na svojoj internoj stranici.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti Portal javnih nabavki kroz kreiranje registra za objavu ugovora i informacija o neposrednim sporazumima vrijednosti preko 1000 eura od strane svih obveznika na petnaestodnevnom nivou”.

**Odgovor obrađivača:** Predlog mjere se ne prihvata.Strategijom razvoja sistema javnih nabavki i Akcionim planom za 2016-2020 predviđen je razvoj elektronskog sistema javnih nabavki u Crnoj Gori, time će novim softverskim rješenjima portal javnih nabavki biti unaprijeđen u periodu od 2016-2018 godine po fazama implementacije.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: ”Unaprijediti kontrolu svih javnih nabavki vrijednosti preko 500.000 eura”.

**Odgovor obrađivača:** Predlog mjere se ne prihvata.Zakon o javnim nabavkama je u članu 148 uredio predmet nadzora inspektora za javne nabavke, među kojima je i nadzor za zaključivanje i realizaciju ugovora o javnim nabavkama. Samim tim su obeuhvaćeni svi ugovori bez navođenja vrijednosnih razreda. Strategijom razvoja sistema javnih nabavki i Akcionim planom za 2016-2020 godinu, kroz mjeru 30 predviđeno je dalje jačanje i unapređenje institucije nadležne za inspekcijski nadzor u oblasti javnih nabavki kako bi to tijelo moglo na adekvatan način da vrši kontrolu postupaka javnih nabavke.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti nezavisnost Državne komisije za kontrolu postupaka javnih nabavki”.

**Odgovor obrađivača:** Predlog mjere se ne prihvata.Strategijom razvoja sistema javnih nabavki i Akcionim planom za 2016-2020. godinu predviđeno je jačanje nezavisnosti Državne komisije za kontrolu postupaka javnih nabavki.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti efikasnost organa krivičnog gonjenja i presuđenja u slučajevima javnih nabavki”.

**Odgovor obrađivača:** Predlog mjere se ne prihvata. Ova mjera je definisana Strategijom za razvoj sistema javnih nabavki i Akcionim planom za 2016-2020. godinu.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti transparentnost planiranja kapitalnih investicija koje se finansiraju iz budžeta a realizuju kroz sistem javnih nabavki”.

**Odgovor obrađivača:** Predlog mjere se ne prihvata**.** Zakonom o javnim nabavkama je uređena obaveza planiranja nabavke koja obuhvata i nabavke koje traju više godina (čl. 37, 38 i 39). Planovi su transparetni, objavljeni na portalu javnih nabavki u kojima se navodi budžetska pozicija i iznos finansisjkih sredstava na kontu i budžetskoj poziciji. Ne postoji smetnja da naručilac u samom planu javnih nabavki za tekuću godinu navede da se radi o nabavkama iz kapitalnog budžeta.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti transparentnost i zakonitost javnih nabavki za konsultantske usluge”.

**Odgovor obrađivača:** Predlog mjere se ne prihvata. Zakon o javnim nabavkama uredio je vrste postupaka (član 20), vrijednosne razrede (član 21) i predmet javne nabavke usluge (član 36). Shodno navedenim članovima ne postoji smetnja da se predmet nabavke „konsultanska usluga“ realizuje primjenom ovog zakona i drugim postupcima osim otvorenog (član 21 stav 2).

**III. OBLAST PRIVATIZACIJE**

Na mjere iz oblasti Privatizacija, komentare je dostavila **Kancelarija za borbu protiv korupcije iz Budve, Ministarstvo ekonomije i NVO MANS.**

**Kancelarija za borbu protiv korupcije iz Budve** predložila je dopunu mjere 7, dodavanjem novih aktivnosti koje glase: “Definisati dugoročna pravila za kontrolu poslovanja JPP” i “Definisati odgovornosti u JPP ukoliko dođe do gubitaka u JPP ili Stečaja jednog od subjekata u JPP”.

**Odgovor obrađivača:** Predložena mjera ne može se prihvatiti jer odgovornost ne može biti dio Zakona, ali se svakako podrazumijeva. Kada je u pitanju mjera "Definisati dugoročna pravila za kontrolu poslovanja JPP", u neposrednoj komunikaciji sa predlagačem i predstavnicima nadležnih organa, dogovoreno je se ista terminološki precizira, i da glasi: „Zakonom o privatno-javnom partnerstvu definisati način kontrole zaključenih JPP ugovora“. U ovom slučaju, predlog se prihvata.

**Ministarstvo ekonomije** predložilo je izmjenu mjera 6 i 7 na način da se to Ministarstvo briše kao organ nadležan za realizaciju mjera, imajući u vidu da nije nadležno za osnivanje Agencije za investicije, kao ni za Zakon o javno-privatnom partnerstvu

**Odgovor obrađivača:** Navedeni predlozi će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Uključiti predstavnike NVO sektora u rad Savjeta za privatizaciju i kapitalne projekte kroz punopravno članstvo”.

**Odgovor obrađivača:** Predlog mjere se ne prihvata jer je u suprotnosti sa sistemom rada Savjeta, a sve zainteresovane i uključene strane u postupku privatizacije već zastupljene u radu Savjeta.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Povećati transparentnost postupka privatizacije tako što će Savjet za privatizaciju i kapitalne projekte i Sekretarijat za razvojne projekte na svojim sajtovima objaviti kompletnu tendersku dokumentaciju za pojedinačne privatizacione postupke, kompletne ponude ponuđača sa pratećom dokumentacijom, izvještaje i odluke o izboru najpovoljnijeg ponuđača, kao i zaključene ugovore i anekse ugovora i ostalu relevantnu dokumentaciju”.

**Odgovor obrađivača:** Predlog mjere se ne prihvata iz razloga što su ovi materijli označeni stepenom “povjerljivo” i da je ta odluka potvrđena i od strane suda.

**NVO MANS** predložila je dodavanje još 7 novih mjera, sa definisanim rokovima, nadležnostima, finansijskim sredstima i indikatorima rezultata, u oblasti Privatizacije.

**Odgovor obrađivača:** Predlozi za dodavanje 7 novih mjera će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**IV. OBLAST URBANIZAMA**

Na mjere iz oblasti Urbanizam, komentare su dostavili **NVO Centar za građansko obrazovanje,** **Uprava za inspekcijske poslove, Kancelarija za borbu protiv korupcije iz Budve, Zajednica opština Crne Gore i NVO MANS.**

**NVO Centar za građansko obrazovanje** predložila je dodavanje nove mjere: “Izraditi evidenciju svih nelegalnih objekata, sa procjenom moguce uklopljenosti u planska dokumenta u svim opštinama” sa definisanim indikatorima i propisanim nadležnim organima.

**Odgovor obrađivača:** Uvođenje ove mjere nije prihvatljivo imajući u vidu činjenicu da je uspostavljanje evidencije neformalnih objekta definisano Predlogom zakona o legalizaciji neformalnih objekata, te će se implementacijom Zakona isto i realizovati.

**NVO Centar za građansko obrazovanje** predložili su usklađivanje mjera 14 i 15 u odnosu na praksu za pripremu podzakonskih akata, paralelno sa pripremom zakona.

**Odgovor obrađivača:** Predlog je u skladu sa Pravno-tehničkim pravilima ali kompleksnost Zakona i veliki broj podzakonskih akata koje je neophodno donijeti odložilo bi donošenje novog Zakona o uređenju prostora i izgradnji objekata. Biće definisan rok u prelaznim odredbama tog zakona roku donošenja podzakonskih akata. Za Predlog zakona o legalizaciji neformalnih objekata pripremljen je Nacrt pravilnika o bližem sadržaju, formi i načinu pripreme tehničke dokumentacije za postupak regularizacije neformalnog objekta i kriterijumima ispitivanja stanja infrastrukture i seizmičke stabilnosti lokacije i statičke i seizmičke stabilnosti neformalnog objekta dok je Nacrt pravilnika o bližem sadržaju evidencije i kategorizacije neformalnih objekata u izradi.

**NVO Centar za građansko obrazovanje** postavila je pitanje zašto do sada nije napravljena precizna evidencija neformalnih objekata.

**Odgovor obrađivača:** Precizna evidencija neformalnih objekata je po važećem Zakonu o uređenju prostora i izgradnji objekata, kao i prethodno važećem Zakonu o izgradnji objekata, bila obaveza jedinica lokalne samouprave. Takođe, istknuto je da je Predlogom zakona o legalizaciji predviđeno uspostavljanje evidencije kao i izrada podzakonskog akta.

**NVO Centar za građansko obrazovanje** predložila je preciziranje mjera 16 i 18.

**Odgovor obrađivača:** Predlozi nisu prihvaćeni iz razloga što će revizija planskih dokumenata biće obrađena u okviru novog Zakona o uređenju prostora i izgradnji objekata, a u Nactru ovog zakona dat je precizan obuhvat revizije planskih dokumenata kao i ko može da vrši reviziju planskih dokumenata. U odnosu na mjeru 18, evidentno je da je broj urbanističkih i građevinskih inspektora nedovoljan i da za kontrolu primjene zakona treba povećati broj navedenih inspektora. Uprava za inspekcijske poslove svake godine priprema Izvještaj o radu Uprave u kom su obrađeni i izvještaji o radu svih inspekcija. U izvještajima se navodi mali broj građevinskih i urbanističkih inspektora i da zbog malog broja inspektora se uglavnom vrše inspekciju po zahtjevu stranaka.

**Uprava za inspekcijske poslove** dala je predlog u odnosu na mjeru 17, da se kao nadležni organ propiše Uprava za inspekcijske poslove kao samostalni organ uprave, a ne Ministarstvo ekonomije, kao i da za mjeru 18, kao nadležni organ treba dodati i Ministartsvo finansija budući da ono daje saglasnost za prijem u radni odnos.

**Odgovor obrađivača:** Predlozi Uprave za inspekcijeske poslova prihvaćeni su od strane obrađivača na način da će se za mjeru 17 kao nadležni organ, pored Ministarstva ekonomija propisati i Uprava za inspekcijske poslova, a za mjeru 18 Uprava za inspekcijske poslova biće nadleni organ, pored Ministarstva finansija.

**Kancelarija za borbu protiv korupcije iz Budve** predložila je dopunu mjere 16, dodavanjem nove aktivnosti koja glasi: “Revizija projekata od strane ovlašćenje državne institucije i obaveza LU da zahtjeva reviziju u slučajevima sumnji na nepoštovanje zakonskih rješenja”.

**Odgovor obrađivača:** Navedeni predlog nije prihvatljiv iz razloga što se kroz novi Zakon o uređenju prostora i izgradnji objekata planira vršenje revizije od strane privrednog društva, pravnog lica ili preduzetnika koji ispunjava uslove za vršenje djelatnosti revizije projektne dokumentacije.

**Zajednica opština Crne Gore predložila** je preispitivanje rokova iz mjere 24, iz razloga što se Predlog zakona o legalizaciji neformalnih objekata nalazi u skupštinskoj procedure od maja 2012. godine, te da nije izvjesno kada će biti usvojen, kao i da je, nakon donošenja navedenog zakona, potrebno donijeti podzakonske akte za njegovo sprovođenje od strane jedinica lokalne samouprave.

**Odgovor obrađivača:** Nakon analize predloga od strane obrađivača, konstatovano je da je tačno je da je Predlog ovog zakona već duže u proceduri u Skupštini Crne Gore i da je teško precizno definisati rokove za realizaciju. Međutim, istaknuto je da je nadležni matični odbor je na sjednici od 27. aprila 2016. godine razmotrio Predlog ovog zakona i predložio Skupštini Crne Gore da ga usvoji. Imajuću u vidu navedeno, očekujemo da su predloženi rokovi realni i da će se ostvariti.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Izraditi katalog svih objekata na cjelokupnoj teritoriji Crne Gore koji su izgrađeni bez dozvole”.

**Odgovor obrađivača:** Predlog se ne prihvata jer je obaveza evidencije neformalnih objekata defiinisana Predlogom zakona o legalizaciji neformalnih objekata. Shodno Predlogu zakona o legalizaciji neformalnih objekata, prvi korak je izrada orto foto snimka jer je postojeći orto foto snimak teritorije Crne Gore iz 2010-2011, te cijenimo da je neophodna izrada novog, koji će dati novi presjek stanja. Uprava za nekretnine shodno Predlogu zakona (član 10) obavezna je da izvrši preklapanje istog sa važećim digitalnim podlogama i učini ga dostupnim preko internet stranice – Geoportala, nadležnim organima lokalne uprave i Ministarstvu održivog razvoja i turizma sa podacima sa kojima raspolaže. Shodno članu 12 Predloga zakona neformalni objekti upisuju se u evidenciju neformalnih objekata koja sadrži potrebne podatke.Evidenciju neformalnih objekata za čiju su legalizaciju nadležni organi lokalne uprave vode i ažuriraju ti organi i podatke dostavljaju Ministarstvu. Ministarstvo će voditi evidenciju neformalnih objekata za čiju je legalizaciju nadležno kao i evidenciju podataka koje dostavljaju opštine. Nadležni organ lokalne uprave i Ministarstvo dužni su da podatke iz evidencija objave na svojim internet stranicama. Radi efikasnosti i preciznosti evidencije, članom 11 Predloga zakona propisana je obaveza organa državne uprave, organa lokalne uprave, pružaoca usluga vodosnabdijevanja, elektronskih komunikacija i usluga distribucije električne energije da nadležnom organu lokalne uprave i Ministarstvu dostave podatke o neformalnim objektima koje vode u odgovarajućim evidencijama, na propisanom obrascu. Baza podataka će sadržati sve neophodne podatke koji će učinii efikasnim i transaprentnim proces legalizacije.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Definisati cijenu i dinamiku legalizacije objekata izgrađenih bez dozvole, kao i specijalni status za lica teškog materijalnog položaja koja imaju nelegalno izgrađene objekte za stanovanje”.

**Odgovor obrađivača:** Predlog se ne prihvata jer je dinamika i cijena legalizacije defiinisana Predlogom zakona o legalizaciji neformalnih objekata. Dinamika procesa legalizacije zavisi prvenstveno od datuma stupanja na snagu Zakona, kao i od motivisanosti nelegalnih graditelja da „uđu“ u proces. Predlogom zakona (član 38) propisano je je da se zahtjev za legalizaciju neformalnog objekta, može podnijeti u roku od 270 dana, od dana stupanja na snagu ovog zakona. Povodom „cijene” legalizacije, ista je definisana Predlogom zakona i podrazumijeva da su nelegalni vlasnici su dužni da plate troškove (član 25) naaknade za komunalno opremanje građevinskog zemljišta, koja se obračunava se i naplaćuje u skladu sa propisom jedinice lokalne samouprave kojim se uređuju uslovi, način, rokovi i postupak plaćanja naknade za komunalno opremanje. Naknada za komunalno opremanje građevinskog zemljišta i naknada za izgradnju regionalnog sistema vodosnabdijevanja, za neformalne objekte osnovnog stanovanja, može da se plaća se u jednakim mjesečnim ratama, navedenim u zahtjevu vlasnika neformalnog objekta, a najviše u 240 mjesečnih rata. Za druge neformalne objekte, naknade iz stava 2 ovog člana, plaćaju se u jednakim mjesečnim ratama, navedenim u zahtjevu vlasnika neformalnog objekta, a najviše u 120 mjesečnih rata. Takođe, članom 26 predviđena je naknada za legalizaciju neformalnog objekta koja se plaća u iznosu od 5%, od utvrđene naknade za komunalno opremanje građevinskog zemljišta. Naknada za legalizaciju ne plaća se za neformalne objekte osnovnog stanovanja i za neformalne objekte od javnog, odnosno opšteg interesa. Za obje naknade nadležni organi donose odgovarajuća rješenja, Naknada za legalizaciju se plaća jednokratno, dok se ugovor koji se regulišu odnosi kod plaćanja naknade za komunalno opremanje koje je moguće platiti u ratama, upisuje zabilježba u "G" listu i briše se danom isplate zadnje rate. Bez dokaza o regulisanju odnosa plaćanja predviđenih dokaza nije moguće donijeti rješenje o legalizaciji.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: ”Propisati jasne procedure za izdavanje saglasnosti za pripremne radove većeg obima za objekte koji su u javnom interesu”.

**Odgovor obrađivača:** Predlog se ne prihvata jer je Zakon o uređenju prostora i izgradnji objekata definisao je kada se može izdati saglasnost za izvođenje pripremnih radova većeg obima tako da nije potrebno isto dodatno definisati.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Uspostaviti Odbor za praćenje realizacije projekta izgradnje auto puta Bar-Boljare”.

**Odgovor obrađivača:** Predlog se ne prihvata jer nije predmet ovog dokumenta. Nadležnost za eventualno osnivanje predloženog odbora ima Skupština Crne Gore.

**NVO MANS** predložila je dodavanje nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti efikasnost organa krivičnog gonjenja i presuđenja u slučajevima urbanizma”.

**Odgovor obrađivača:** Predlog se prihvata, pa će Operativni dokument biti dorađen u skladu sa navedenim.

**V. OBLAST OBRAZOVANJA**

Na mjere iz oblasti Obrazovanje, komentare su dostavili **NVO Centar za građansko obrazovanje** i **NVO Centar za monitoring.**

**NVO Centar za građansko obrazovanje** predložila je da mjera 29 treba podjednako da obaveže sve univerzitete u Crnoj Gori.

**Odgovor obrađivača:** Nakon analize predloga dostavljenih od strane Centra za građansko obrazovanje, u odnosu na oblast Obrazovanja, djelimično je prihvaćena sugestija na mjeru 29 za koju je predloženo da treba podjednako da obaveže sve univerzitete u Crnoj Gori. Ova mjera sada glasi “Razviti softver za provjeru naučnih radova na svim visokoobrazovnim ustanovama u cilju otkrivanja plagiranja”, nadležni organ za realizaciju su sve visokoobrazovne ustanove u Crnoj Gori, a indikatori rezultata su: Razvijen softver i Broj softverskih provjera naučnih radova, rezultati softverskih provjera naučnih radova. Izvor finansiranja ove mjere biće obezbjeđen kroz Projekat “Visoko obrazovanje i istraživanje za inovativnost i konkurentnost“.

**NVO Centar za građansko obrazovanje** ukazala je da nema razloga da mjerom 25 ne budu obuhvaćeni privatni univerziteti s obzirom da imaju javna ovlašćenje za sprovođenje obrazovnog procesa, pa stoga treba obavezno i njih dodati u nadležne organe koji imaju tu obavezu.

**Odgovor obrađivača:** Dopuna mjere se prihvata.

**NVO Centar za građansko obrazovanje** predložila je dopunu mjere 27 u dijelu indikatora , na način da se za indicator rezultata propiše: “broj i rezultati softwerskih provjera autentičnosti naučnih radova pri izboru u zvanje, kao i svih ugovora sklopljenih između zapošljenog i ustanove”.

**Odgovor obrađivača:** Dopuna mjere 27 se ne prihvata iz razloga što su zakonima iz oblasti obrazovanja definisani kriterijumi za prijem u radni odnos.

**NVO Centar za građansko obrazovanje** predložila je uvođenje nove mjere: ”Donijeti izmjene i dopune Zakona o visokom obrazovanju i definisti dopunski rad u ovom zakonu kao posebnom zakonu u skladu sa Zakonom o radu i članom 58 kako bi se izbjegli dupli angažmani bez saglasnosti poslodavca”.

**Odgovor obrađivača:** Uvođenje mjere se ne prihvata s obzirom da je dopunski rad definisan Zakonom o radu i opštim aktima ustanova visokog obrazovanja.

**NVO Centar za građansko obrazovanje** predložila je uvođenje nove mjere:”Kroz izmjene i dopune Zakona o visokom obrazovanju precizno definisati akademsku čestitost i pitanje plagijata”.

**Odgovor obrađivača:** Predlog se ne prihvata. Zakonom o visokom obrazovanju je propisano da se stručni, naučni ili umjetnički rad za koji nadležni organ utvrdi da je plagijat smatra ništavnim kao i ocjene, nagrade, zvanja i titule koje je osoba koja se koristi plagijatom stekla na osnovu takvog rada. Postupak utvrđivanja plagijata uređuje se statutom ustanove u skladu sa posebnim zakonom. Takođe, članom 5 Zakona propisuje: Etičkim kodeksom ustanova visokog obrazovanja definišu se osnovna i opšta načela vrijednosti utemeljene na etičkim pravima i obavezama u visokom obrazovanju i štite najviše vrijednosti visokog obrazovanja kroz primjenu odgovarajućih normi kojima se regulišu akademski odnosi unutar univerzitetske zajednice.

**NVO Centar za građansko obrazovanje** predložila je uvođenje nove mjere: “Sprovoditi tromjesečne kontrole kvaliteta hrane u studentskim i đačkim menzama bez najave slučajnim uzorcima”.

**Odgovor obrađivača:** Predlog se ne prihvata, iz razloga što u okviru svojih nadležnosti i redovnih aktivnosti inspekcije sprovode kontrole kvaliteta hrane u studentskim i đačkim menzama.

**NVO Centar za građansko obrazovanje** predložila je uvođenje nove mjere: “Sprovoditi kontrole regularnosti raspodjele studentskih kredita, svih vrsta studentskih i đačkih stipendija, kao i stipendija za izvrsnost koje se finansiraju iz Budžeta Crne Gore”

**Odgovor obrađivača:** Predlog se ne prihvata. Naziv mjere nije usaglašen sa indikatorom uspjeha. Ministarstvo prosvjete na svojoj internet stranici objavljuje sve podatke vezane za postupak raspodjele studentskih kredita, svih studetskih i đačkih stipendija, kao i stipendija izvršenosti.

**NVO Centar za građansko obrazovanje** predložila je uvođenje nove mjere: “Sprovoditi godišnje interne revizije poslovanja fakultetskih jedinica Univerziteta Crne Gore i uprave UCG”.

**Odgovor obrađivača:** Predlog se ne prihvata, iz razloga što je Zakonom o visokom obrazovanju definisana obaveza nezavisne spoljnje i unutrašnje finansijske kontrole.

**NVO Centar za građansko obrazovanje** predložila je uvođenje nove mjere: “Učiniti lako dostupnim, u elektronskoj formi sve magistarske i doktorske radove akademske strukture zapošljenih na visokoškolskim ustanovama u Crnoj Gori, kao i nosilaca javnih ovlašćenja”.

**Odgovor obrađivača:** Predlog se ne prihvata, iz razloga što ustanove nadležne za objavljivanje magistarskih i doktorskih teza to sprovode.

**NVO Centar za građansko obrazovanje** predložila je uvođenje nove mjere:”Donijeti Pravilnik o kriterijumima, uslovima i jasnim smjernicama za pisanje naučnih radova shodno članu 78 Zakona o visokom obrazovanju”.

**Odgovor obrađivača:** Predlog se ne prihvata, iz razloga što pravila akademskog pisanja nijesu u potpunosti standardizovana. Svaka ustanova pojedinačno određuje jasne smjernice za pisanje radova.

**NVO Centar za građansko obrazovanje** predložila je dopunu mjera 31 i 32.

**Odgovor obrađivača:** Predlog se ne prihvata iz razloga što je Zavod za školstvo pripremio projekat pod nazivom „Istraživanje mišljenja, stavovi učenika/ca i roditelja o rasprostranjenosti i pojavnim oblicima korupcije u obrazovni ustanovama“, kojim je planirano sprovođenje istraživanja.

**NVO Centar za građansko obrazovanje** ukazala je da se mjera 33 do sada pokazala neefikasnom i da bi značajno doprinijelo ukoliko bi se Ministarstvo prosvjete obavezalo da proaktivno procesuira slučajeve korupcije u obrazovanju prema Državnom tužilaštvu, pa bi shodno tome indikator bio broj podnešenih krivičnih prijava.

**Odgovor obrađivača:** Mjera je definisana u skladu sa preporukama eksperta EK čiji je cilj da se podstakne prijava korupcije u obrazovanju a posebno imajući u vidu da je Prosvjetna inspekcija prešla u nadležnost Uprave za inspekcijske poslove, kao i da je otvorena nova e-mail linija za prijavu korupcije u obrazovanju.

**NVO Centar za građansko obrazovanje** predložila je uvođenje nove mjere sa definisanim rokovima, nadležnostima i indikatorima: “Sprovoditi kontrolu konkursne raspodjele sredstava po projektima za sufinansiranje naučne i tehnološke saradnje”.

**Odgovor obrađivača:** Predlog se prihvata, pa će Operativni dokument biti dorađen u skladu sa navedenim.

**NVO Centar za građansko obrazovanje** predložila je uvođenje nove mjere sa definisanim rokovima, nadležnostima i indikatorima: “Obezbijediti mogućnost da više od 1 profesora po predmetu ispituje studente”.

**Odgovor obrađivača:** Navedeni predlog će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**NVO Centar za monitoring** predložila je dopunu mjere 28, i uvođenje nove mjere, sa definisanim rokovima, nadležnostima i indikatorima, posle mjere 29: “Vršiti kontrolu autentičnosti profesorskog i upravljačkog kadra na UCG i fakultetima prilikom prijema u radni odnos”.

**Odgovor obrađivača:** Nakon analize predloga dostavljenih od strane Centra za monitoring, prihvaćena je dopuna mjere 28 dok se uvođenje nove mjere, posle mjere 29 ne prihvata iz razloga što je provjera autentičnosti naučnih radova definisana mjerom broj 29.

**VI. OBLAST ZDRAVSTVA**

Na mjere iz oblasti Zdravstvo, komentare je dostavila **NVO Centar za monitoring, Ministarstvo zdravlja i NVO MANS.**

**NVO Centar za monitoring** predložilaje dodavanje 4 nova indikatora reziltata za mjeru 34, kao i dodavanje nove mjere posle mjere 34: “Pratiti poštovanje Etičkog kodeksa“.

**Odgovor obrađivača:** Nakon analize predloga, sugestije za mjeru 34 djelimično se prihvataju na način što se prihvata uvođenje 2 nova indikatora rezultata, i to: Liste redovno ažurirane i dostupne na sajtu Ministarstva zdravlja i broj intervencija u skladu sa listom čekanja. Uvođenje još dva indikatora se ne prihvata iz rzloga što su isti obuhvaćeni postojećim indikatorima. Uvođenje nove mjere posle mjere 34 se prihvata kao kontinuirana aktivnost, budući da je ista postojala i u ranijim akcionim planovima.

**NVO Centar za monitoring** predložilaje izmjena mjere 36, i dodavanje nove mjere, posle mjere 37, sa definisanim rokovima, nadležnostima i indikatorima: ”Dostaviti izvještaje o javnim nabavkama”.

**Odgovor obrađivača:** Sugestije na mjeru 36 se ne prihvataju, jer je postojeće rješenje u Zakonu o zdravstvenoj zaštiti adekvatno. Dodavanje nove mjere posle mjere 37 se ne prihvata, jer je mjera dio javnih nabavki.

**Ministarstvo zdravlja** predložilo je preciziranje indikatora rezultata za mjeru 36 u cilju preciziranja na način što će indikator glasiti: “Broj i vrsta izrečenih sankcija zdravstvenim radnicima koji rade u zdrvstvenim ustanovama, a nisu na spisku zdavstvenih radnika koji imaju zaključen ugovor o dopunskom radu ili rade u ZU i drugom pravnom licu koji nisu na Spisaku ZU i drugih pravnih lica u kojima se sprovodi dopunski rad zdravstvenih radnika”.

**Odgovor obrađivača:** Navedeni predlog biće predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**NVO MANS** predložila je dodavanje 3 nove mjere, sa definisanim rokovima, nadležnostima, finansijskim sredstima i indikatorima rezultata: “Unaprijediti transparentnost i kontrolu donacija zdravstvenom sistemu Crne Gore; Utvrditi jasne kriterijume i procedure za stručna usavršavanja zdravstvenih radnika ili učešća na konferencijama kada se kao donatori, odnosno finansijeri javljaju privatne medicinske i farmaceutske kompanije; Unaprijediti kontrolu i transparentnost u definisanju potreba zdravstvenih ustanova za medicinskim materijalom i lijekovima”.

**Odgovor obrađivača:** Predložene mjere se prihvataju ali će indikatori biti revidirani od strane Radne grupe u skladu sa dorađenim mjerama.

**VII. OBLAST LOKALNE SAMOUPRAVE**

Na mjere iz oblasti Lokalna samouprava, komentare su dostavili **Zajednica opština Crne Gore, NVO Centar za građansko obrazovanje,** **Uprava za inspekcijske poslove, Kancelarija za borbu protiv korupcije iz Budve i NVO Centar za razvoj nevladinih organizacija.**

**Zajednica opština Crne Gore** u odnosu na mjeru 44 je ukazala da nadležni organ, u dijelu pripreme Modela Plana integriteta, treba da bude Agencija za sprječavanje korupcije, a da u dijelu obaveze donošenja Plana integriteta u opštinama, nosilac aktivnosti treba da bude jedinica lokalne samouprave. Prilikom planiranja rokova za donošenje Planova integriteta treba imati u vidu da je neizvjesno kada će Zakon o izmjenama i dopunama Zakona o lokalnoj samoupravi biti donešen. Komentar Centra za građansko obrazovanje je isti kao i komentar Zajednice opština na ovu mjeru.

**Odgovor obrađivača**: Predlog se ne prihvata, jer formulacija mjere i indikatora ukazuje da se planovi integriteta usvajaju u opštinama, a da će o tome izvijestiti Agencija za sprječavanje korupcije, jer u Zakonu o sprječavanju korupcije jasno je definisano da su svi organi vlasti dužni da planove integriteta dostave Agenciji za sprječavanje korupcije, nakon čega će ovo tijelo imati uvid u tačan broj donijetih planova integriteta na lokalnom nivou. Dakle, Agencija je u ovom slučaju obveznik izvještavanja po ovoj mjeri.

**Zajednice opština Crne Gore** u odnosu na mjeru 46 ukazala je na nedostatak pravnog okvira u oblasti zapošljavanja, što se očekuje da će biti prevaziđeno donošenjem Zakona o izmjenama i dopunama Zakona o lokalnoj samoupravi. Takođe, ukazano je da je potrebno propisati, pored Ministarstva unutrašnjih poslova, i Ministarstva finansija kao nadležni organ u dijelu praćenja sprovođenja politika zarada i zapošljavanja na lokalnom nivou i nadležnosti za praćenje realizacije Ugovora o reprogramu poreskog duga jedinica lokalne samouprave.

**Odgovor obrađivača**: Komentar Zajednice opština ne prihvata, iz razloga što Ministartsvo finansija nema obavezu da vodi evidenciju o zapošljavanju na loklanom nivou, pa ne bi trebalo da bude prepoznato kao nadležni organ za realizaciju navedene mjere.

**Zajednice opština Crne Gore** predložila je dopunu mjere 48 iz razloga što je Strategijom utvrđena obaveza donošenja Opšteg programa stručnog osposobljavanja i usavršavanja lokalnih sluđžbenika i namještenika i godišnjeg plana obuka koji donosi Savjet za obuku u lokalnoj samoupravi. U odnosu na mjeru 49 predloženo je da se kao nadležni organi propišu jedinice lokalne samouprave koje donose akte od javnog informisanja. Predloženo je da za mjeru 50 nadležni organi treba da budu Agencija za sprječavanje korupcije i jedinice lokalne samouprave.

**Odgovor obrađivača**: Predlog se prihvata, a mjera 48 je izmijenjena u skladu sa komentarom. U odnosu na mjeru 49 predlog se ne prihvata, jer je jasno da akta donose jedinice loklane samouprave, ali je potrebno bilo odrediti nadležni organ koji će prikupiti naveden informacije od svih jedinice lokalne samouprave. Iz tog razloga je kao nadležni organ utvrđena je Zajednica opština koja bi pomogla u koordinaciji i prikupljanju neophodnih podataka. Prihvaćen je predlog da za mjeru 50 nadležni organi treba da budu Agencija za sprječavanje korupcije i jedinice lokalne samouprave, pa je mjera izmijenjena u skladu sa navedenim.

**NVO Centar za građansko** obrazovanje predložila je dodavanje novih mjera koje se odnose na primjenu lokalnih planova integriteta i usvajanje i primjenu lokalnih akcionih planova za borbu protiv korupcije.

**Odgovor obrađivača**: Navedeni predlozi se ne prihvataju, jer su ove mjera već sadržana u AP 23, a Analiza planova integriteta obuhvata i izvještaj o sprovođenju Planova integriteta.

**NVO Centar za građansko** predložila je da se za mjeru 46 kao nadležni organ za realizaciju mjera dodaju lokalne samouprave, kao i precziranje mjere 49 u dijelu karaktera javne rasprave i ucešca građana u odlučivanju kroz mjere približavanja sadržine akata realnim životnim potrebama lokalnog stanovništva.

**Odgovor obrađivača**: U odnosu na mjeru 46 predlog se prihvata i u skladu sa tim uvodi se jedinica lokane samouprave kao nadležni organ pored Ministarstva unutrašnjih poslova, iako je Ministarstvo primarno nadležno za prikupljanje informacija po indikatorima i koordinaciju. U odnosu na mjeru 49 predlog se ne prihvata, jer je namjera mjere povećanje aktivnog učešća građana prilikom izrade i donošenja akata od javnog interesa, a ne određivanje načina koji bi javna rasprava trebala da se organizuje.

**Uprava za inspekcijske poslove** predložila je dopunu mjere 47, na način što će se uvrstiti i aktivnosti: Objavljivanje godišnjih izvještaja o realizaciji javnih nabavki i zaključenim ugovorima o javnim nabavkama; i Kontrola dostavljanja godišnjih izvještaja o realizaciji javnih nabavki i zaključenih ugovora o javnim nabavkama. Uprava je predložila dopunu i u odnosu na indikatore rezultata i nadležne organe.

**Odgovor obrađivača**: Komentari se prihvataju, jer se odnose na povećanje transparentnosti i efikasnost kontrole u sistemu javnih nabavki na loklanom nivou, uz tehničke izmjene kako bi se prilagodili strukturi Operativnog dokumenta.

**Kancelarija za borbu protiv korupcije iz Budve** predložila je dopunu mjere 16 dodavanjem novih aktivnosti koje glase: “Osnovati kancelarije za sprječavanje korupcije u lokalnim samoupravama radi implementacije i sprovodjenja antikorupciskih zakona, postupanju po prijavama na korupciju u opštinama, kordinaciju sa ASK i JP opštine, nadzor nad sprovodjenjem planova integrita i AP za sprječavanje korupcije (Poglavlje 23 i lokalnim AP); saglasnost na imenovanje i razrješenje Lica u LS za borbu protiv korupcije daje ASK -polugodišnje izvještavati Predsjednika opštine i ASK o radu, jednom godišnje podnositi izvještaj Skupštini opštine; Sprovoditi obuke zaposlenih u JLS i JP na temu prevencije i sprječavanja korupcije protiv korupcije”.

**Odgovor obrađivača**: Predlog se ne usvaja. Imajući u vidu da osnivanje novih kancelarija iziskuje dodatna finansijska sredstva i kadrovske resurse stav obrađivača je da ne bi trebalo ovu obavezu uključivati u Operativni dokument, već da jedinice lokalne samouprave odluče da li im je osnivanje posebnih antikoupcijskih kancelarija neophodno u cilju ispunjavanja antikorupcijskih strateških i zakonskih obaveza ili će usvojiti neki drugi modalitet, putem stalnih ili privremenih komisija koje su već prethodno formiranje za sprovođenje lokalnih AP za borbu protiv korupcije.

**NVO Centar za razvoj nevladinih organizacija** u odnosu na mjeru 44 je ukazala da bi, imajući u vidu probleme sa kojima su se institucije susretale pri realizaciji ove obaveze, bilo neophodno u okviru ove mjere predvidijeti aktivnosti koje bi podrazumjevale aktivnije uključivanje Agencije za borbu protiv korupcije u njenu realizaciju. Oni su istakli da je potrebna dodatna stručna podrška kako bi ova aktivnost bila sprovedena, ako ne do zakonom predviđenog roka, onda barem do roka predviđenog Operativnim dokumentom.

**Odgovor obrađivača**: Komentar Centra za razvoj nevladinih organizacijaje zapažanje i sugestija u pogledu roka realizacije i potrebe za dodatnom stručnom podrškom prilikom realizacije mjere, te ne zahtijeva izmjenu ili dopunu mjere. Agencija za sprječavanje korupcije od njenog osnivanja 1. januara 2016. godine kontinuriano, u saradnji sa Upravom za kadrove, pruža stručnu podršku predstavnicima organa vlasti u cilju ispunjavanja zakonskih obaveza u dijelu izrade i sprovođenja planova integriteta. Za detaljne informacije pogledati kvartalni Izvještaj Agencije za strateški cilj 4 na internet stranici Agencija za sprječavanje korupcije [www.antikorupcija.me](http://www.antikorupcija.me).

**NVO Centar za razvoj nevladinih organizacija** je istakla da bi, u odnosu na mjeru 45, bilo mnogo svrsishodnije obezbijediti dodatnu podršku pri izradi planova, nego da se proces izrade kvalitetnih Planova integriteta, kroz dinamiku predviđenu rokovima u Nacrtu operativnog dokumenta, protegne do kraja 2017. godine.

**Odgovor obrađivača**: Predlog se ne prihvata. Rok za realizaciju navedene mjere je opravdan imajući u vidu da je zakonski rok za podnošenje Izvještaja o usvojenim planovima integriteta 31. mart 2017. godine, a kako je navedeni izvještaj sastavni dio godišnjeg Izvještaja o radu Agencije koji usvaja Skupština Crne Gore, za očekivati je da će se sa usvajanjem Izvještaja o radu Agencije zaći u II kvartal 2017. godine. Takođe, Analiza usvojenih planova integriteta u opštinama će sadržati Izvještaj o sprovedenim planovima integriteta.

**NVO Centar za razvoj nevladinih organizacija** jeukazala da je, u mjeri 49, indikatore potrebno modifikovati kako bi se obezbijedila mjerljivost realizacije predviđene aktivnosti, na način što će se dodati obaveza objavljivanja broja usvojenih akata i broja neusvojenih sugestija sa razlozima za neusvajanja.

O**dgovor obrađivača**: Navedeni predlog se prihvata, s tim da komentari nijesu u cjelosti integrisani već su tehnički prilagođeni format Operativnog dokumenta.

**NVO Centar za razvoj nevladinih organizacija** je predložila da se mjera 50 podijeli na dvije posebne mjere: i to “Uspostaviti sistem za prijem i postupanje po prijavi zviždača” i “Obuke službenika za prijem i postupanje po prijavama i zaštite zviždača”.Predloženi su i rokovi za realizaciju ove dvije nove mjere.

O**dgovor obrađivača**: Predlozi se prihvataju, pa se uvodi još jedna mjera uz razrađene indikatore kako bi se komentari u potpunosti obuhvatili.

**NVO Centar za razvoj nevladinih organizacija** je predložila je da se uvede nova aktivnost: “Praćenje dostavljanja izvještaja o sprovođenju plana integriteta”.

**Odgovor obrađivača**: Predlog se ne prihvata. Navedeni predlog je svrsishodan ali je to ujedno i zakonska obaveza Agencije za sprječavanje korupcije koja će u usvojenoj Analizi usvojenih planova integriteta sadržati i Izvještaj o njihovom sprovođenju. Na taj način indikator za navedenu mjeru “Pripremljena Analiza sa preporukama za unapređenje planova integriteta” je već obuhvatio ovu obavezu koja je predložena od strane Centra za razvoj nevladinih organizacija.

**VIII. OBLAST POLICIJE**

Na mjere iz oblasti Policije, komentare je dostavila **NVO MANS.**

**NVO MANS** predložila je dodavanje 5 novih mjera, sa definisanim rokovima, nadležnostima, finansijskim sredstima i indikatorima rezultata, u oblasti Policije.

**Odgovor obrađivača:** Radna grupa nije prihvatila mjeru broj 27 koja se odnosi na uvođenje novog krivičnog djela “nezakonito bogaćenje javnih funkcionera”. Mjera nije prihvatljiva iz razloga što uvođenje  krivičnog djela nije nužno jer u crnogorskom zakonodavstvu postoji alrternativa, a to je oduzimanje imovinske koristi pribavljene krivičnim djelom. Nadalje, Konvencija UN u članu 20 preporučuje stranama ugovornicama da razmotre da li, u skladu sa sopstvenim ustavom i osnovnim načelima svog pravnog sistema, imaju prostora za uvođenje takve inkriminacije, putem zakonodavstva ili drugih mjera. Takođe, Skupština Crne Gore je na sjednici od 23. septembra 2015. godine donijela Zakon o oduzimanju imovinske koristi stečene kriminalnom djelatnošću.

Predlozi za dodavanje ostale 4 nove mjere će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika.

**IX. JAVNE FINANSIJE, TRŽIŠTE KAPITALA I DRŽAVNA IMOVINA**

**NVO Centar za monitoring** predložila je uvođenje novih oblasti Javne finansije, Tržište kapitala i Državna imovina. U okviru predloženih oblasti definisane su nove mjere, sa rokovima, nadležnim organima, finansijskim sredstvima i indikatorima rezultata.

**Odgovor obrađivača**: Radna grupa ne prihvata predlog za uvođenje novih oblasti, budući da je ranijom Strategijom i pratećim akcionim planovima definisano 7 oblasti od posebnog rizika, koje su obuhvaćene Operativnim dokumentom, i to: Javne nabavke, Privatizacija, Urbanizam, Obrazovanje, Zdravstvo, Lokalna samouprava i Policija.

**ZAKLJUČAK**

Osnovna ideja obrađivača je bila da ovaj značajni strateški dokument bude odraz nastojanja da se Crna Gora pridruži krugu država koje nastoje da se na što efikasniji način bore sa problemom korupcije u oblastima od posebnog rizika.

Shodno tome, na osnovu komentara, primjedbi i sugestija dobijenih nakon javne rasprave, Radna grupa dorađuje tekst Operativnog dokumenta za sprječavanje korupcije u oblastima od posebnog rizika.

1. Komentari Skupštine Crne Gore nisu uzeti u razmatranje kroz Izvještaj sa javne rasprave, s obzirom da su pristigli dana 25. aprila 2016. godine, a nakon završetka javne rasprave, koja je trajala do 18. aprila 2016. godine. Navedeni komentari će biti predmet razmatranja Radne grupe prilikom finalizacije teksta Operativnog dokumenta za sprječavanje korupcije u oblastima od posebnog rizika. [↑](#footnote-ref-1)